पाक पर वायुसेना प्रमुख के बयान से एंटनी नाखुश  
पाक की ओर से संभावित परमाणु हमले पर भारत की ओर से जबरदस्त जवाब देने संबंधी वायुसेना प्रमुख का बयान रक्षामंत्री को नागवार गुजरा दिखाई देता है।
पाकिस्तान की ओर से संभावित परमाणु हमले पर भारत की ओर से जबरदस्त जवाब देने संबंधी वायुसेना प्रमुख एयर चीफ मार्शल पीवी नाइक का बयान रक्षामंत्री एके एंटनी को नागवार गुजरा दिखाई देता है।  सूत्रों ने कहा कि वायुसेना प्रमुख की ओर से ऐसे समय में बयान दिए जाने से एंटनी खुश नहीं हैं, जबकि दोनों देश विदेशमंत्री स्तर की बातचीत कर रहे हैं। घटनाक्रम की पृष्ठभूमि में नाइक ने बुधवार को साउथ ब्लॉक स्थित दफ्तर में रक्षामंत्री से मुलाकात की। नाइक 31 जुलाई को सेवानिवृत्त हो रहे हैं।  रक्षामंत्री ने मंगलवार को कारगिल संघर्ष के संदर्भ में पाकिस्तान की भूमिका से जुड़े सवाल पर खुद भी जवाब देने से इनकार कर दिया था। उन्होंने कहा था कि वह ऐसे वक्त में हालात को बिगाड़ना नहीं चाहते।  वायुसेना प्रमुख ने मंगलवार को अपने अंतिम संवाददाता सम्मेलन में कहा था कि भारत वैसे तो पहले इस्तेमाल नहीं करने की परमाणु नीति का पालन करता है, लेकिन उन्होंने आगाह किया कि यदि देश पर कोई परमाणु हमला होता है, तो बहुत जबरदस्त जवाब दिया जाएगा।  उन्होंने कहा था, हमारी परमाणु नीति पहले इस्तेमाल नहीं करने की है। इसमें किसी परमाणु हमले की स्थिति में बहुत भारी भरकम प्रतिक्रिया के बारे में भी बात की गई है।